CELEX: C2006/178/66
Language: fi
Date: 2006-07-29 00:00:00
Title: Asia T-151/06: Kanne  9.6.2006  — Aluminium Silicon Mill Products v. komissio

29.7.2006   
            
            
               FI
            
            
               Euroopan unionin virallinen lehti
            
            
               C 178/36
            
         Kanne 9.6.2006 — Aluminium Silicon Mill Products v. komissio
   (Asia T-151/06)
   (2006/C 178/66)
   Oikeudenkäyntikieli: englanti
   Asianosaiset
   
      Kantaja: Aluminium Silicon Mill Products GmbH (Zug, Sveitsi) (edustajat: asianajajat L. Ruessmann ja A. Willems)
   
      Vastaaja: Euroopan yhteisöjen komissio
   Vaatimukset
   
               —
            
            
               Kanne on otettava tutkittavaksi.
            
         
               —
            
            
               Riidanalainen päätös on katsottava pätemättömäksi siltä osin kuin komissio ei ole kohdellut kantajan välityksellä suoritettuja myyntejä samalla tavalla kuin se kohteli Venäjältä tuodun piimetallin myyntejä alustavassa polkumyyntitutkimuksessa, ja Euroopan komissio on määrättävä laskemaan polkumyyntimarginaali (ja siten palautettava määrä) uudelleen tämän mukaisesti.
            
         
               —
            
            
               Komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Neuvoston asetuksessa (EY) N:o 2229/2003 (1) asetettiin polkumyyntitulli piimetallin tuonnille yhteisöön kahdelta venäläiseltä kantajaan liittyvältä, vientiä harjoittavalta tuottajalta: Nämä tuottajat olivat Sual-Kremny-Urals LLC ja ZAO Kremny. Koska kantaja oli siinä käsityksessä, että polkumyyntimarginaali, jonka perusteella polkumyyntitullit maksettiin, oli poistettu, se teki kolme tullien palauttamista koskevaa vaatimusta myöhempien tuontien osalta.
   Riidanalaisessa päätöksessä vaatimukset hyväksyttiin osittain. Kantaja vaatii päätöksen kumoamista siltä osin kuin se merkitsee sääntöjenvastaista järjestelyä, jonka seurauksena laskettu polkumyyntimarginaali on enemmän kuin de minimis-säännön edellyttämä, ja siltä osin kuin siinä ei oikeuteta kansallisia tulliviranomaisia myöntämään kantajan Venäjältä peräisin olevan piimetallin tuonnista maksamien polkumyyntitullien vaadittua palautusta kokonaisuudessaan.
   Kanteensa tueksi kantaja vetoaa ensinnäkin ilmeiseen arviointivirheeseen, neuvoston asetuksen N:o 384/96 (2) (perusasetus) ja erityisesti sen 11 artiklan 9 kohdan rikkomiseen sekä luottamuksensuojan periaatteen loukkaamiseen. Kantajan mukaan komissio menetteli virheellisesti todetessaan, että muuttuneet olosuhteet edellyttivät sitä poikkeamaan kantajan välittämiin myynteihin liittyvässä alkuperäisessä tutkimuksessa noudatetusta menettelytavasta.
   Toiseksi kantaja vetoaa ilmeiseen arviointivirheeseen ja EY 253 artiklan rikkomiseen sen arvioinnissa, muodostivatko kantaja ja venäläiset tehtaat yhden liiketoimintayksikön, ja harkittaessa edustajan palkkion tarkistamista.
   Kolmanneksi kantaja vetoaa perusasetuksen rikkomiseen edustajan palkkion alentamisen osalta ja erityisesti perusasetuksen, sellaisena kuin se on viimeksi muutettuna asetuksella N:o 2238/2000, (3) 2 artiklan 10 kohdan i alakohtaan. Kantajan mukaan 2 artiklan 10 kohdan i alakohtaa, sellaisena kuin se on muutettuna asetuksella N:o 1972/2002, (4) ei voida soveltaa, koska nyt käsillä olevassa palautusmenettelyssä on kyse alkuperäisen menettelyn jatkamisesta. Toissijaisesti kantaja väittää, että komissio rikkoi perusasetuksen, sellaisena kuin se on muutettuna asetuksella N:o 1972/2002, 2 artiklan 10 kohdan i alakohtaa.
   
      (1)  Lopullisen polkumyyntitullin käyttöön ottamisesta Venäjältä peräisin olevan piimetallin tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 22 päivänä joulukuuta 2003 annettu neuvoston asetus (EY) N:o 2229/2003 (EUVL L 339, s. 3).
   
      (2)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annettu neuvoston asetus (EY) N:o 384/96 (EYVL L 56, s. 1)
   
      (3)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun asetuksen (ETY) N:o 384/96 muuttamisesta 9 päivänä lokakuuta 2000 annettu neuvoston asetus (EY) N:o 2238/2000 (EYVL L 257, s. 2).
   
      (4)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun asetuksen (EY) N:o 384/96 muuttamisesta 5 päivänä marraskuuta 2002 annettu neuvoston asetus (EY) N:o 1972/2002 ( EYVL L 305, s. 1)